問養生於曾端伯
作者：郭印
朝代：宋

paragraphs: 平生慕道心，荏苒歲月永。
尠福未逢人，桑榆驚短景。
使君蓬萊仙，天遣下塵境。
訟簡刑獄清，吏退文書省。
詩鋒禿千毫，量陂吞萬頃。
縱言及養生，大抵宗虛靜。
逍遥思慮空，恬淡聲色屏。
火透尾閭關，泉落崑崙頂。
龍虎閑名字，安用分爐鼎。
衰遲偶遭逢，踴躍真自幸。
願許燕閑餘，摳衣竊有請。
半語爲發藥，醉夢一呼醒。
庶幾垂盡年，獲與天地並。